KIRJALLINEN KYSYMYS E-0881/00

esittäjä(t): Harlem Désir (PSE) komissiolle

(22. maaliskuuta 2000)

Aihe: Suunnitelma työpaikkojen lakkauttamiseksi ABB- ja Alstom-ryhmien fuusioiduttua

Komissio hyväksyi marraskuussa 1999 ABB- ja Alstom-ryhmien fuusion, jonka seurauksena syntyi maailman suurin energia-alan tuottaja ABB Alstom Power. Nyt on käynyt kuten palkansaajat ovat pelänneet eli yhtiö on ilmoittanut aikeista lakkauttaa 10 000 työpaikkaa, joista 5 460 on Euroopassa, lähinnä Ranskassa ja Saksassa.

Komissio on pitkälti vastuussa asiasta. ABB- ja Alstom-ryhmien fuusiota hyväksyessään komissio sitoutui takaamaan työpaikkojen säilymisen ja valvomaan, että yhteisön yritysten ja yritysryhmien työntekijöille tiedottamisesta ja heidän kuulemisestaan annettua direktiiviä 94/45/EY(1) noudatetaan. Euroopan parlamentti muistutti komissiota tästä vaatimuksesta 17. helmikuuta 2000 antamassaan päätöslauselmassa, mutta asiaa ei ole otettu millään tavoin huomioon eikä yhtiö ole noudattanut velvoitetta ilmoittaa uudelleenjärjestelyistä palkansaajille.

Oliko yhtiön johto ilmoittanut komissiolle työpaikkojen lakkauttamissuunnitelmista hakiessaan lupaa fuusioitumiselle ja jos oli, miksi komissio hyväksyi asian? Eikö komissiolla olisi oikeus käynnistää yhtiötä vastaan toimia fuusion sosiaalisten seurausten salaamisen perusteella, jos yhtiö ei ole ilmoittanut komissiolle suunnitelmasta, joka on eittämättä ollut tiedossa jo marraskuussa 1999?

Mitä toimia komissio aikoo toteuttaa tämän yhteisön lainsäädännön rikkomisen johdosta saadakseen yhtiön luopumaan työpaikkojen lakkauttamisesta?

(1) EYVL L 254, 30.9.1994, s. 64.

Anna Diamantopouloun komission puolesta antama vastaus

(11. toukokuuta 2000)

Komissio hyväksyi kyseisen fuusion sille EY:n perustamissopimuksessa annetuin valtuuksin ja voimassa olevan yhteisön lainsäädännön mukaisesti. Näitä erityisiä valtuuksia käyttäessään komission on asiaa koskevien määräysten mukaisesti rajoituttava tarkastelemaan ainoastaan kilpailulainsäädäntöön liittyviä näkökohtia.

Fuusioasetus perustuu osittain EY:n perustamissopimuksen määräyksiin, joissa todetaan, että kilpailun vääristyminen saattaa estää yhteisön kansalaisia hyödyntämästä Euroopan tavara- ja palvelumarkkinoitten tarjoamia etuja. Perustamissopimuksessa ajatus on toisin sanoen se, että kilpailulle avoimet markkinat, joilla tavaroiden ja palvelujen ostajat ja myyjät voivat toimia avoimesti ja vapaasti, tarjoavat koko yhteisön kansalaisille parhaat tulokset niin hintojen, tehokkuuden, asiakkaitten valinnan, tuotteen laadun, työpaikkojen kuin muidenkin seikkojen osalta. Näin ollen komission on keskityttävä fuusioita tarkastellessaan nimenomaan niiden oletettaviin kilpailuvaikutuksiin. Komissio tutki huolellisesti ABB:n ja Alstomin fuusion vaikutukset kilpailurakenteeseen Euroopan talousalueen markkinoilla tekemällä kirjallisen selvityksen kilpailijoiden, asiakkaitten ja tavarantoimittajien reaktioista. Tältä pohjalta komissio päätyi toteamaan, ettei fuusio aiheuttaisi vakavia riskejä kilpailulle, minkä perusteella komissio sitten hyväksyi fuusion fuusioasetuksessa asetettujen kriteerien mukaisesti.

Komission on kuitenkin EY:n perustamissopimuksen ja johdetun lainsäädännön valvojana tarkasteltava tämäntyyppisiä toimia useista näkökulmista. Sen on myös kaikin perustamissopimuksessa tarkoitetuin keinoin valvottava ja taattava, että myös muuta, muista tarkoitusperistä tämäntyyppisiin toimiin sovellettavaa yhteisön lainsäädäntöä noudatetaan. Kyse on esimerkiksi työntekijöille suunnatusta tiedottamisesta ja heidän kuulemisestaan.

Määräykset pannaan täytäntöön yhteisön direktiiveillä ja niillä säännöksillä, joilla jäsenvaltiot saattavat direktiivit osaksi lainsäädäntöään. On siis ensisijaisesti jäsenvaltioiden omien viranomaisten asia arvioida niitä rikkomisia, jotka tuodaan niiden käsiteltäviksi kansallisten säännösten mukaisia oikeusturvamenettelyjä käyttäen.

Kun komissiolle ilmoitetaan säännösten rikkomista koskevista epäilyistä, se pyytää heti kyseisen jäsenvaltion viranomaisilta selvitystä asiasta.

Yleisemmin ottaen komissio on täysin samaa mieltä arvoisan kysyjän kanssa siitä, että kaikkien yritysjohdon päätösten todennäköisistä sosiaalisista vaikutuksista olisi mahdollisimman varhaisessa vaiheessa tiedotettava työntekijöitten edustajille ja kuultava heitä, jotta asianmukaisten ratkaisujen löytäminen työpaikkojen säilyttämiseen helpottuisi. Tämä on tavoitteena eräissä hiljattain tehdyissä tämän alan ehdotuksissa, joiden komissio toivoo pian johtavan tuloksiin.